Diari Oficial de la Generalitat Valenciana


Sumari del DOGV 9119, del 02-07-2021 (2021/6779)

RESOLUCIÓ de 14 de juny de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 115/16-AIA Xàtiva.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9119

Data del DOGV
:   02-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6779


Data del document
:   14-06-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Xàtiva
    * impacte ambiental

RESOLUCIÓ de 14 de juny de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 115/16-AIA Xàtiva. [2021/6779]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 115/16-AIA Xàtiva.  
  
  
«Declaració d'impacte ambiental  
Expedient: 115-2016-AIA.  
Títol: Comerç a l'engròs de ferralla i metalls.  
Òrgan substantiu: Ajuntament de Xàtiva.  
Promotor: Ioan Florin Racz.  
Localització: Carretera de Simat, s/n, CV 600 PK 1, Xàtiva (València).  
Objecte i descripció del projecte  
L'objecte del projecte és l'obtenció de la llicència ambiental per a la legalització de l'activitat de «comerç a l'engròs de ferralla i metalls» a la carretera de Simat, s/n, CV- 600, punt quilomètric 1, sector industrial «I 5-Albaida», del terme municipal de Xàtiva (València). Es projecta en un terreny urbanitzable amb un pla parcial aprovat, per la qual cosa se sol·licita la llicència amb caràcter provisional fins que es realitze el desenvolupament urbanístic del sector.  
Segons el projecte, l'activitat es desenvoluparà en una nau industrial ja construïda, d'una sola planta, d'estructura metàl·lica, tancaments de bloc de formigó i rajola i amb coberta de dos vessants. Compta amb una superfície útil de 372,31 m², distribuïda en despatx, lavabos, distribuïdor, zona de pas i zona d'emmagatzematge, segons es detalla en el plànol. No es concreta la distribució dels apilaments dels residus classificats. Disposa de subministrament d'energia elèctrica. El subministrament d'aigua l'obté d'un pou existent.  
Confrontants a l'activitat, hi ha una nau industrial a l'esquerra, al fons i a la dreta hi ha patis i al davant confronta amb la carretera de Simat.  
Procés industrial  
Segons el projecte, el procés previst consistirà en l'emmagatzematge de ferralla i metalls de deixalla ferris i no ferris, tots no perillosos, a més de les tasques administratives complementàries. Els materials es descarregaran en les instal·lacions, es classificaran i s'emmagatzemaran fins que es lliuren a altres gestors autoritzats.  
La codificació dels residus per als quals se sol·licita l'autorització administrativa d'emmagatzematge temporal corresponent, és la següent:  
  
12 01 01: Llimadures i encenalls de metalls ferris.  
12 01 03: Llimadures i encenalls de metalls no ferris.  
15 01 04: Envasos metàl·lics.  
16 01 18: Metalls no ferrosos.  
16 02 14: Equips elèctrics i electrònics rebutjats diferents dels especificats en els codis 160209 a 160213.  
17 04 01: Coure, bronze, llautó.  
17 04 02: Alumini.  
17 04 03: Plom.  
17 04 04: Zinc.  
17 04 05: Ferro i acer.  
17 04 06: Estany.  
17 04 07: Metalls mesclats.  
17 04 11: Cables diferents dels especificats en el codi 170410.  
20 01 36: Equips elèctrics i electrònics rebutjats diferents dels especificats en els codis 200121, 200123 i 200135.  
20 01 40: Metalls.  
La maquinària que intervindrà en el procés industrial serà: bàscula de pesatge, pont grua, eines i utillatge diversos. A més, s'utilitzaran ordinadors i altres mitjans informàtics en les tasques administratives. S'utilitzarà energia elèctrica per al desenvolupament del procés industrial.  
La capacitat de tractament estimada per a l'activitat no superarà les 10 tones diàries.  
Tramitació administrativa  
El 27 de setembre de 2016, va entrar en el registre de la Conselleria d'Agricultura, Medi Ambient, Canvi Climàtic i Desenvolupament Rural un ofici de l'Ajuntament de Xàtiva en què sol·licitava la determinació de l'abast de l'estudi d'impacte ambiental de l'activitat de referència. S'hi adjuntava el document tècnic del projecte i el certificat de compatibilitat urbanística.  
El 24 de febrer de 2017, es va remetre a l'òrgan substantiu i al promotor el document d'abast de l'estudi d'impacte ambiental els quals van rebre les notificacions el 28 de febrer i l'1 de març, respectivament. El 7 d'abril de 2017, l'Ajuntament va remetre l'estudi d'impacte ambiental (d'ara en avant EIA) del projecte.  
Durant l'anàlisi tècnica de l'expedient es va observar la necessitat que s'aportara documentació administrativa addicional que es va sol·licitar a l'Ajuntament el 24 de juliol de 2017 per via postal, sense que conste la data de recepció en el justificant de recepció de la notificació. El requeriment es va reiterar per via telemàtica el 13 de març de 2019, amb justificant de recepció en la mateixa data. El 14 d'octubre de 2019, per via departamental, va entrar la documentació administrativa que esmenava l'expedient, i es va reprendre la tramitació.  
- El certificat d'informació pública indica que l'expedient s'ha sotmés a informació pública mitjançant la inserció de l'anunci en el tauler d'edictes de l'Ajuntament i la publicació en el Butlletí Oficial de la Província de València número 138,de data 19 de juliol de 2019. Una vegada transcorregut el termini de trenta dies, no s'han presentat al·legacions sobre aquest tema.  
Consultes  
Per a l'elaboració del document d'abast, el 20 d'octubre de 2016 es va consultar el Servei d'Ordenació del Territori perquè exerceix la competència en matèria d'inundabilitat. L'informe es va rebre el 8 de febrer de 2017.  
Consideracions ambientals  
Una vegada consultat el Visor Cartogràfic de la Generalitat, la instal·lació no es troba formant part de la Xarxa Natura 2000 ni d'altres espais protegits.  
Segons el Visor, existeix perillositat per inundació geomorfològica en la zona del projecte, per la qual cosa es va consultar el Servei d'Ordenació del Territori. L'informe emés, després de valorar la perillositat d'inundació i la vulnerabilitat de l'ús del sòl enfront de les inundacions, concloïa amb el següent: «Per tot el que s'ha exposat, el magatzem de ferralla i metalls de deixalla ferris i no ferris, en la carretera de Simat, s/n, del terme municipal de Xàtiva (València) no es troba afectat per risc d'inundació i és compatible amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana».  
L'informe urbanístic municipal indica que l'activitat se situarà en una àrea rural no consolidada amb accés directe des de la carretera CV-600. Les instal·lacions estan ja construïdes i no envaeixen el viari estructural previst. Es tracta d'un sòl urbanitzable qualificat amb l'ús global industrial. Per a l'atorgament de la llicència ambiental planteja l'autorització per a la reutilització de les instal·lacions, com a ús provisional per un termini determinat i com a màxim fins que es desenvolupe la urbanització prevista en el planejament. L'àrea d'emplaçament no compta amb infraestructures municipals de clavegueram ni de subministrament d'aigua potable, per la qual cosa el promotor haurà d'obtindre per compte propi aquests serveis i justificar-ho en la llicència ambiental.  
  
L'EIA no considera altres alternatives tècnicament viables al projecte que garantisquen un impacte ambiental menor. Justifica la solució triada per la ubicació en una edificació ja construïda en sòl industrial, que va ser condicionada per al desenvolupament de l'activitat per l'anterior usuari de la nau. Només considera les afeccions ambientals associades al projecte en la fase de funcionament, que principalment seran:  
1. Afeccions a l'atmosfera:  
Segons l'EIA, l'activitat no produirà aquest tipus d'afeccions. Els sorolls generats encara que produïsquen una afecció directa, serà puntual i considera l'impacte com a admissible. Com a mesures preventives i correctores proposa la utilització de maquinària homologada, i el compliment de les revisions tècniques periòdiques legalment establides.  
El projecte conté un estudi acústic que justifica que, en estat d'explotació, en horari diürn, amb les disposicions constructives de la nau, el nivell màxim de soroll transmés no superarà els límits permesos per a la zona. Les conclusions d'aquest estudi es verificaran amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories, les ha de realitzar a la posada en marxa de l'activitat i, almenys, cada 5 anys, en la fase de funcionament un organisme de control autoritzat. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals s'haurà de verificar amb una nova auditoria acústica immediatament posterior a l'aplicació d'aquestes.  
Cal assenyalar que l'activitat podria estar inclosa en l'annex del Reial decret 100/2011 pel qual s'actualitza el catàleg d'activitats potencialment contaminadores de l'atmosfera, per realitzar emmagatzematge o operacions de manipulació com ara barrejat, separació, classificació, transport o reducció de residus no metàl·lics o de residus metàl·lics pulverulents amb capacitat de manipulació d'aquests materials < 100 t/dia. El titular ha de complir, si escau, les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i la resta de normativa que aplicable.  
  
A més, per a l'emmagatzematge dels residus s'han d'emprar contenidors o cassals que permeten mantindre els apilaments separats i identificats com cal. En el cas dels residus que presenten formes susceptibles de ser arrossegades pel vent, per exemple llimadures o encenalls, s'ha de situar protegits dels corrents de manera que se n'evite la dispersió i puguen cobrir-se si és necessari.  
2. Afeccions al sòl:  
Segons l'EIA, durant el procés industrial, la ferralla s'ha d'emmagatzemar en contenidors metàl·lics o de plàstic, situats a l'interior de la nau, sobre solera de formigó. Cal assenyalar que el plànol de distribució de la planta mostra les diferents zones sense concretar els apilaments dels residus una vegada classificats. S'ha d'afegir que les condicions d'emmagatzematge dels residus d'aparells elèctrics i electrònics s'han d'ajustar a normativa específica.  
Segons l'EIA, el pati exterior està pavimentat. No s'ha d'utilitzar per a l'emmagatzematge de la ferralla i els residus metàl·lics. En aquest s'ha instal·lat un lavabo, al costat del qual se situa enterrat el depòsit de les aigües fecals, i un lavabo per a ús dels operaris. La documentació tècnica no descriu la gestió prevista dels materials rebutjats ni d'altres residus generats per l'activitat (excepte les aigües sanitàries). Aquests residus, en el cas de romandre en la instal·lació, s'han d'emmagatzemar també a l'interior de la nau.  
3. Afeccions a les aigües:  
Segons l'EIA, el procés industrial no necessita utilitzar aigua, per la qual cosa els únics consums es realitzaran en els lavabos i en les tasques de neteja. Por les característiques de l'activitat, els únics residus líquids que es generen seran les aigües residuals sanitàries. Per a recollir-les i evacuar-les s'ha de disposar d'un depòsit homologat que, periòdicament, siga buidat per una empresa autoritzada.  
Aquestes mesures s'ampliaran en els següents aspectes:  
- Els abocaments produïts després d'una fugida, vessament o accident, així com els procedents, en el seu cas, d'operacions de manteniment, neteja de les instal·lacions, llavat de recipients o qualsevol altre equip o mitjà utilitzat en el procés industrial, han de ser controlats, recollits i gestionats com a residus generats per l'activitat, d'acord amb la naturalesa d'aquests.  
- S'ha de disposar de material absorbent, per exemple serradures o sepiolita, per a la recollida immediata dels abocaments accidentals que pogueren produir-se. Una vegada utilitzat, aquest material s'ha de tractar com a residu generat per l'activitat i s'ha de lliurar a gestor autoritzat d'acord amb la naturalesa de l'abocament.  
- El sistema de gestió de les aigües residuals mitjançant sanitaris portàtils descrit en el projecte es considera com una solució acceptable de manera temporal, en tant que no entre en servei la xarxa de clavegueram del polígon industrial. El promotor ha de preparar les instal·lacions perquè siga possible la connexió amb la xarxa de clavegueram immediatament després de l'execució d'aquesta. L'Ajuntament de Xàtiva, en funció de les previsions per a l'execució de la xarxa de clavegueram del polígon industrial, ha d'establir el termini temporal en el qual es permetrà la gestió de les aigües residuals individualitzada amb la retirada per un gestor autoritzat  
4. Gestió de residus:  
Segons l'EIA, els residus gestionats una vegada classificats, han de romandre apilats fins al lliurament a altres gestors autoritzats per a la valoració o eliminació d'aquests. S'ha de portar un registre documental amb el control de les entrades, eixides i altres dades exigibles. També s'ha de portar un registre documental dels residus que es generen pel funcionament de l'activitat i es lliuren a gestors autoritzats. Els residus procedents d'embalatges i deixalles pròpies de l'oficina i neteja del local podran ser retirats pel servei municipal de recollida de residus sòlids urbans.  
Cal assenyalar que els residus admesos en l'activitat són els que s'indiquen en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
Així mateix, s'han d'obtindre de l'òrgan competent en matèria de residus les autoritzacions corresponents i la inscripció en el Registre General de Gestors Autoritzats de Residus de la Comunitat Valenciana per al desenvolupament de l'activitat a la carretera de Simat, s/n, CV 600 PK 1, Xàtiva (València), i adaptar-se aquesta a les condicions que l'òrgan esmentat establisca.  
D'altra banda, el promotor ha de disposar de compromisos d'acceptació de residus per gestors autoritzats per a la totalitat dels residus generats per aquesta activitat, inclosos els residus rebutjats (que en cap cas s'han d'apilar fora de la nau) i els provinents del manteniment i de la neteja de les instal·lacions la gestió de les quals no siga competència dels serveis municipals. Els compromisos han d'estar permanentment en vigor i a la disposició de l'autoritat ambiental competent.  
  
5. Fauna, flora, paisatge i infraestructures:  
L'EIA considera que no es produiran impactes sobre aquests elements pel fet que l'activitat se situarà en sòl urbanitzable, en un sector qualificat amb ús industrial, en el qual existeixen altres edificacions aïllades i/o adossades ja consolidades que es mantindran quan finalitze l'execució del sector. La carretera de Simat és la infraestructura d'ús públic més pròxima i no es veurà afectada pel funcionament normal de l'activitat.  
L'EIA inclou un programa de vigilància ambiental a fi de realitzar el seguiment de les afeccions sobre el medi ambient identificades, detectar afeccions no previstes i articular les mesures necessàries per a previndre-les i corregir-les, així com garantir el control de l'eficàcia de les mesures protectores i correctores proposades. Per a això, s'estableixen una sèrie de revisions i controls periòdics de la maquinària, sorolls, vessaments de líquids i extintors per a la prevenció d'incendis.  
  
D'aquest programa de vigilància ambiental, s'ha de portar un registre documentat que incloga el resultat dels controls i autocontrols periòdics proposats en la documentació tècnica, en aquesta resolució i els legalment exigibles. Així mateix, ha d'incloure el control documental de la recepció i lliurament dels residus. La documentació ha d'estar a la disposició de les autoritats competents.  
L'activitat està situada en sòl urbanitzable industrial sense desenvolupar, per la qual cosa amb caràcter general l'avaluació d'aquesta es realitza com si es tractara d'un sòl no urbanitzable.  
Per consegüent, les consideracions de l'avaluació d'impacte ambiental de l'activitat, només als efectes ambientals, es realitzen sense perjudici de les possibles afeccions que sobre aquesta es deriven de les determinacions del projecte d'urbanització resultant.  
Consideracions jurídiques  
- El projecte ha sigut sotmés al procediment d'avaluació d'impacte ambiental ordinària per estar inclòs en l'apartat 6.c 2, «altres instal·lacions de desballestament i/o emmagatzematge de ferralla», de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, d'acord amb el que es disposa en l'article 7.1 de la Llei 21/2013, de 9 de desembre d'avaluació ambiental.  
- L'expedient ha observat el tràmit d'avaluació d'impacte ambiental ordinària previst en la secció 1a, capítol II del títol II de la Llei 21/2013, de 9 de desembre i en la resta de disposicions aplicables.  
  
- El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, es formula la següent resolució:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, l'activitat de «comerç a l'engròs de ferralla i metalls» el titular de la qual és Ioan Florin Racz, situada a la carretera de Simat, s/n, CV 600 PK 1, Xàtiva (València) sempre que es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. Els residus admesos en l'activitat són els que s'indiquen en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la inclusió d'aquest no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'han d'obtindre de l'òrgan competent en matèria de residus les autoritzacions corresponents i la inscripció en el Registre General de Gestors Autoritzats de Residus de la Comunitat Valenciana per al desenvolupament de l'activitat a la carretera de Simat, s/n, CV 600 PK 1, Xàtiva (València), i adaptar-la mateixa a les condicions que l'òrgan esmentat establisca.  
3. El promotor ha de disposar de compromisos d'acceptació de residus per gestors autoritzats per a la totalitat dels residus generats per aquesta activitat, inclosos els residus rebutjats (que en cap cas s'han d'apilar fora de la nau) i els provinents del manteniment i neteja de les instal·lacions la gestió de les quals no siga competència dels serveis municipals. Els compromisos han d'estar permanentment en vigor i a la disposició de l'autoritat ambiental competent.  
4. A la posada en marxa de l'activitat i, almenys, cada 5 anys s'han de realitzar les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les ha de realitzar en la fase de funcionament un organisme de control autoritzat. En cas de superar els nivells sonors permesos per la llei, s'hauran d'aplicar les mesures correctores pertinents l'eficàcia de les quals s'ha de verificar amb una nova auditoria acústica immediatament posterior a l'aplicació d'aquestes.  
5. L'emmagatzematge dels residus s'ha de fer a l'interior de la nau, classificats mitjançant contenidors o cassals que permeten mantindre els apilaments separats i identificats com cal. En cas que residus presenten formes susceptibles de ser arrossegades pel vent, s'hauran de situar protegits dels corrents de manera que se n'evite la dispersió i puguen cobrir-se si és necessari.  
6. Els abocaments produïts després d'una fugida, vessament o accident, així com els procedents, en el seu cas, d'operacions de manteniment, neteja de les instal·lacions, llavat de recipients o qualsevol altre equip o mitjà utilitzat en el procés industrial, han de ser controlats, recollits i gestionats com a residus generats per l'activitat, d'acord amb la seua naturalesa. S'ha de disposar de material absorbent, per exemple, serradures o sepiolita, per a la recollida immediata dels abocaments accidentals que pogueren produir-se. Una vegada utilitzat, aquest material s'ha de tractar com a residu generat per l'activitat i entregar a un gestor autoritzat d'acord amb la naturalesa de l'abocament.  
7. El sistema de gestió de les aigües residuals mitjançant la instal·lació de sanitaris portàtils descrit en el projecte, es considera com una solució acceptable de manera temporal en tant que no entre en servei la xarxa de clavegueram del polígon industrial. El promotor ha de preparar les instal·lacions perquè siga possible la connexió amb la xarxa de clavegueram immediatament després de l'execució d'aquesta. L'Ajuntament de Xàtiva, en funció de les previsions per a l'execució de la xarxa de clavegueram del polígon industrial, ha d'establir el termini temporal en el qual es permetrà la gestió de les aigües residuals individualitzada amb retirada per un gestor autoritzat. El termini màxim temporal serà de cinc anys.  
8. S'ha de portar un registre documentat del programa de vigilància ambiental que incloga el resultat dels controls i autocontrols periòdics proposats en la documentació tècnica, en aquesta resolució i els legalment exigibles. Així mateix, ha d'incloure el control documental de la recepció i lliurament dels residus. La documentació ha d'estar a la disposició de les autoritats competents.  
9. Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre d'avaluació ambiental.  
  
10. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, aplicant el procediment d'avaluació d'impacte ambiental previst en aquesta.  
  
  
Segon  
La declaració d'impacte ambiental no és objecte de cap recurs sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental, modificada per la Llei 9/2018, de 5 de desembre.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013, abans esmentada.  
  
València, 15 de setembre de 2020.- El director general de Medi Natural i d'Avaluació Ambiental (p. d. R 09.08.2019 del director general de Qualitat i Educació Ambiental; DOGV 8614, 16.08.2019): Benjamí Pérez Rocher.»  
  
València, 14 de juny de 2021.- El director general de Qualitat i Educació Ambiental: Joan Piquer Huerga.